Zmluva o dielo
„Terénna stanica Smrekovica - rekonštrukcia“
číslo: SNPVF-Z/XXX/2026
(ďalej len Zmluva)
uzatvorená podľa § 536 a nasl. zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“)

ČLÁNOK I.
ZMLUVNÉ STRANY
1. Objednávateľ:       	
Obchodné meno:	Správa Národného parku Veľká Fatra so sídlom v Martine,
Sídlo:	P. O. Hviezdoslava 73/38, 036 01 Martin
IČO:	54 435 366
DIČ:	2121708655
IČ DPH:	SK2121708655
Bankové spojenie:	Štátna pokladnica
IBAN:	SK49 8180 0000 0070 0067 5245
SK60 8180 0000 0070 0070 8609
Zastúpený:	Ing. Roman Fajth – riaditeľ S-NP VF
	JUDr. Katarína Belešová, PhD. MPH – poverená zastupovaním riaditeľa S-NP VF
Zapísaný:	príspevková organizácia zriadená zákonom č. 6/2002 Z. z. ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov a ktorým sa menia dopĺňajú niektoré zákony.
Kontaktná osoba :	Ing. Richard Pálffy, tel. č. +421904 636 751, 
	email: richard.palffy@npvf.sk 
	zamestnanec poverený na konanie vo veciach technických
ďalej len („Objednávateľ“)

2. Zhotoviteľ:	
Obchodné meno:	
Sídlo:		
IČO:		
DIČ:		
IČ DPH:		
Bankové spojenie:	
IBAN:		
Zastúpený:		
Telefón:		
Email:		
Zapísaný:	
	
ďalej len („Zhotoviteľ“)

medzi zmluvnými stranami (ďalej v texte aj „zmluvné strany“).

ČLÁNOK II.
PREAMBULA
1. Zmluvné strany uzatvárajú túto Zmluvu na základe výsledku verejného obstarávania podľa § 110 z. č. 343/2015 Z. z. o verejnom obstarávaní a o zmene a doplnení niektorých zákonov ako podlimitnej zákazke v stavebníctve v rámci zákazky „Terénna stanica Smrekovica - rekonštrukcia“.
2. Objednávateľ je štátna príspevková organizácia, ktorá vznikla rozhodnutím Ministra životného prostredia Slovenskej republiky zo dňa 17.03.2022 č. 14/2022-1.11, v súlade s ustanovením § 65b z. č. 543/2002 Z. z.  o ochrane prírody a krajiny v znení neskorších predpisov.
3. Zhotoviteľ prehlasuje, že spĺňa všetky podmienky, požiadavky a príslušnú odbornú spôsobilosť v tejto Zmluve stanovené a je oprávnený túto Zmluvu uzatvoriť a riadne plniť záväzky v nej obsiahnuté, najmä poskytovať Objednávateľovi služby podľa článku III. tejto Zmluvy. 
4. Zmluvné strany vyhlasujú, že údaje uvedené v záhlaví tejto Zmluvy sú pravdivé a aktuálne a zaväzujú sa bez meškania oznámiť druhej zmluvnej strane každú zmenu, ktorá by mohla mať vplyv na plnenie zmluvných záväzkov. Sú si vedomí, že pri neoznámení takejto skutočnosti budú znášať následky, ktoré môžu druhej zmluvnej strane z neznalosti týchto údajov vzniknúť.

ČLÁNOK III.
PREDMET PLNENIA ZMLUVY
1. Predmetom zmluvy je vykonanie stavebného diela pod názvom „Terénna stanica Smrekovica - rekonštrukcia“, a to tak, že dielo bude zhotovené na pozemku parcelné číslo KN-C 2319/2, k. ú. Liptovská Osada, okres Ružomberok. 
2. [bookmark: _Hlk205294716]Zhotoviteľ sa zaväzuje vykonať pre Objednávateľa stavebné dielo „Terénna stanica Smrekovica - rekonštrukcia“ podľa Prílohy č. 1 tejto Zmluvy - Rozpočet/ocenený výkaz výmer Zhotoviteľa - ako neoddeliteľnej súčasti tejto Zmluvy a podľa  dokumentácie  stavby. 
Pod pojmom dokumentácia stavby sa rozumie najmä projektová dokumentácia, výkresová a technická časť, realizačný projekt, výkaz výmer, manuál stavby ako aj iná stavebná dokumentácia poskytnutá Objednávateľom.
3. Práce budú vykonané v súlade s právoplatným stavebným povolením výstavby uvedeného stavebného diela a za podmienok, dohodnutých v tejto zmluve a príp. jej dodatkoch (ďalej len „stavebné dielo“ ). 
4. Zhotoviteľ sa zaväzuje, že prípadné naviac práce a dodávky požadované Objednávateľom nad rámec prác a dodávok dohodnutých touto zmluvou, na základe ktorých bol stanovený rozsah predmetu plnenia tejto zmluvy a prípadné vecné a kvalitatívne zmeny v realizácii diela, zrealizuje pre Objednávateľa na základe vecného a cenového dodatku – zmenového listu, ktorý bude podkladom, po vzájomnej dohode a dodatku k tejto zmluve. Účinnosť dodatku nastane dňom jeho podpisu oboma zmluvnými stranami. Zmluvné strany sa dohodli, že za práce naviac sa považujú len tie práce, ktoré nie sú uvedené v dokumentácií stavby, ktorá tvorí prílohu tejto zmluvy pri jej podpise, a to bez ohľadu na to, či sú obsiahnuté v cenovej ponuke.
5. Zhotoviteľ zhotoví dielo na vlastný náklad a nebezpečenstvo pri rešpektovaní všetkých zákonov, predpisov a noriem platných na území Slovenskej republiky alebo tých, ktoré zmluvné strany dohodli v realizačnom projekte stavby.
6. Zhotoviteľ sa zaväzuje odovzdať dielo ako celok, najneskoršie v termínoch uvedených v čl. IV.. Objednávateľ sa zaväzuje dokončené dielo prevziať, pokiaľ bude prevedené v dohodnutom rozsahu, kvalite a bez vád a nedorobkov, ktoré bránili riadnemu užívaniu diela podľa článku V. bod 5.4.

ČLÁNOK IV.
DOBA ZHOTOVENIA DIELA
1. Zhotoviteľ sa zaväzuje zhotoviť dielo a odovzdať ho Objednávateľovi v súlade s harmonogramom výstavby, pričom harmonogram výstavby je Zhotoviteľ povinný predložiť Objednávateľovi na schválenie do 10 dní od uzatvorenia zmluvy. V harmonograme výstavby bude presne stanovený termín zahájenia prác /prevzatie staveniska, ktorý je najneskôr do 10 dní od schválenia harmonogramu výstavby Objednávateľom a termín ukončenia prác je stanovený najneskôr do 30.03.2028.
2. Objednávateľ sa zaväzuje poskytnúť Zhotoviteľovi potrebné spolupôsobenie pre dodržanie dohodnutých termínov, ktoré je špecifikované v čl. IX. tejto zmluvy. Objednávateľ sa taktiež zaväzuje uhrádzať jednotlivé platby a zaplatiť cenu diela spôsobom a za podmienok dohodnutých v čl. VI. tejto zmluvy.
3. V prípade, že Objednávateľ je v omeškaní s plnením si svojich finančných zmluvných záväzkov vyplývajúcich z  tejto zmluvy o dielo a omeškanie Objednávateľa je viac ako 30 dní, resp. dôjde k zrušeniu právoplatnosti stavebného povolenia počas výstavby, má Zhotoviteľ právo po písomnom upozornení Objednávateľa dočasne prerušiť vykonávanie prác na zhotovení diela a to do doby kým neodpadne dôvod prerušenia. Počas doby prerušenia prác sa Zhotoviteľ nedostáva do omeškania s plnením predmetu diela v zmysle ZoD. Konečný termín ukončenia stavby sa posúva o rovnaký počet dní počas, ktorých bola stavba pozastavená. 
4. Na podnet iných správnych orgánov, tretích osôb, Zhotoviteľ po písomnom upozornení Objednávateľa dočasne preruší vykonávanie prác na zhotovení diela, pokiaľ bude potrebné poskytnúť súčinnosť iným správnym orgánom ako napr. Štátny pamiatkový úrad, a to do doby kým neodpadne dôvod prerušenia. Počas doby prerušenia prác sa Zhotoviteľ nedostáva do omeškania s plnením predmetu diela v zmysle ZoD. Konečný termín ukončenia stavby sa posúva o rovnaký počet dní počas, ktorých bola stavba pozastavená. 

ČLÁNOK V.
CENA DIELA
1. Cena za splnenie predmetu tejto zmluvy je určená na základe ponuky, ktorá je výsledkom verejného obstarávania podľa § 110 z. č. 343/2015 Z. z. o verejnom obstarávaní a o zmene a doplnení niektorých zákonov ako podlimitnej zákazke v stavebníctve,  ktorá bola vyhodnotená ako najlepšia ponuka z ceny vypočítanej na základe výkazu výmer vypočítaných z projektovej dokumentácie a v rovnakom pomere ako najúspešnejšia na základe stanovených kritérií na vyhodnotenie ponúk. 
2. Zmluvné strany sa dohodli, že cena diela uvedeného v článku III. je  
...................................EUR bez DPH
................................... DPH
...................................EUR s DPH
3. Zmluvné strany sa dohodli, že takto dojednaná cena  je cenou záväznou pre vykonanie diela.
4. Cenová špecifikácia je uvedená v prílohe č. 1 tejto zmluvy a bude v priebehu fakturácie využitá k oceneniu súpisu prác a dodávok v zmysle čl. VI.
5. K cene bude pripočítaná a účtovaná daň z pridanej hodnoty (DPH) podľa platných právnych predpisov.
6. Cena diela je stanovená, platí a kryje kvalitatívne, dodacie a platobné podmienky podľa tejto zmluvy.
7. Dielo bude realizované podľa nasledovných technických noriem:
· slovenské technické normy a technická legislatíva SR
· odborové normy,
· normy a technické podmienky v projekte pre stavebné povolenie.
8. V cene diela sú obsiahnuté nasledovné činnosti Zhotoviteľa:
· výkon funkcie zodpovedného geodeta Zhotoviteľa nutný pre jeho rozsah prác,
· spracovanie dokumentácie skutkového stavu,
· geodetické zameranie skutkového stavu,
· náklady na materiál, pracovné sily, stroje, zariadenie staveniska, riadenie a administratívu, dodávateľskú inžiniersku činnosť, stráženie vlastných strojov a objektov, 
· réžia Zhotoviteľa a zisk.
· Poplatky a všetky ďalšie náklady v súvislosti s realizáciou diela ako sú:
· inflácia,
· skladovanie materiálu,
· presun hmôt,
· uloženie a likvidácia odpadov,
· sankcie a pokuty, penále,
· náklady na stráženie pracoviska,
· poistenie stavby a jej časti voči všetkým rizikám vzniku škody,
· osvetlenie, 
· zaistenie a vykonanie skúšok,
· dočasné dopravné obmedzenia na priľahlých komunikáciách, 
· spotrebované energie v realizácii diela,
· používanie telefónu,
· vodné, stočné pri realizácii diela,
· odvoz a poplatky za prebytok materiálu, zemín, stavebnej sute,
· opatrenia bezpečnosti pri práci a požiarnej ochrany počas realizácie,
· prípadné práce v noci, v dňoch pracovného pokoja, v sviatkoch a v nadčasoch,
· colné a dovozné poplatky,
· vlastná vodorovná a vertikálna doprava,
· dôsledky obmedzených priestorov staveniska,
· práce vykonávané v obvyklých podmienkach zimného obdobia a v zlom počasí
· náklady vrátane úhrady poplatkov súvisiacich s vykonávaním stavebných prác a pokút v prípade porušenia tejto zmluvy alebo iných právnych povinností,
· nárasty cien energie a materiálnych vstupov počas výstavby.
9. Zmeny a naviac práce oproti realizačnému projektu resp. ponuke Zhotoviteľa  vyžiadané Objednávateľom, resp. v prípade vecných a kvalitatívnych zmien v realizácii diela, budú dôvodom na úpravu ceny a to písomne na základe cenového a vecného dodatku k tejto zmluve po spracovaní a odsúhlasení zmenového listu medzi Zhotoviteľom a Objednávateľom.
10. Zhotoviteľ sa nemôže dovolávať a uplatňovať požiadavku na zvýšenie ceny diela v prípadoch:
a) Vlastných chýb, nepochopenia realizačného projektu.
b) Nedostatkov koordinácie vlastnej činnosti pri realizácii.

ČLÁNOK VI.
PLATOBNÉ PODMIENKY
1. Zhotoviteľovi vznikne nárok na úhradu ceny za vykonanie diela až po riadnom a včasnom vykonaní diela, ktoré je predmetom plnenia tejto zmluvy. Zmluva sa považuje za riadne vykonanú až prevzatím a odovzdaním diela, ktoré sa vykoná protokolom o prevzatí diela (ďalej len „Protokol“), ktorý pripraví Objednávateľ. 
2. Dielo je možno odovzdávať aj po častiach po vykonaní čiastkovej stavebnej etapy v zmysle harmonogramu stavby.
3. Zmluvné strany sa dohodli, že cena diela bude uhrádzaná nasledovným spôsobom:
a) čiastkovými faktúrami vždy po vykonaní čiastkovej stavebnej etapy v zmysle harmonogramu stavby,
b) faktúrou konečného finančného vysporiadania k termínu odovzdaní diela (daň. dokladom),
c) pred vystavením faktúry musí mať Zhotoviteľ Objednávateľom odsúhlasený súpis prác a dodávok, ktoré bude fakturovať. Faktúra sa vystavuje v dvoch vyhotoveniach a odovzdáva sa na stavbe zástupcovi Objednávateľa, ktorý ich prijatie potvrdí písomne. Prílohou faktúry je súpis vykonaných prác potvrdený Objednávateľom. Tento súpis Zhotoviteľ  predloží Objednávateľovi vždy vopred k odsúhlaseniu.  
4. Zmluvné strany sa dohodli, že Protokol/Čiastkový protokol podľa predchádzajúcej vety, sú v ich mene oprávnené podpísať nasledovné osoby: 
za Objednávateľa: 	
Ing. Richard Pálffy , tel. č. 0904636751
zamestnanec poverený na konanie vo veciach technických
email:  richard.palffy@npvf.sk
  za Zhotoviteľa: 	 

E-mail/tel.	
Zhotoviteľovi patrí za vykonanie predmetu diela na základe tejto Zmluvy cena určená v Čl. V.,  preddavok sa Zhotoviteľovi neposkytuje.
5. Lehota splatnosti faktúry je 30 kalendárnych dní odo dňa jej doručenia Objednávateľovi. Adresou slúžiacou na účely doručenia vystavených faktúr je adresa sídla Objednávateľa. 
6. Zmluvné strany sa dohodli, že Objednávateľ je povinný cenu za predmet zmluvy platiť bezhotovostným prevodom na účet Zhotoviteľa uvedený v príslušnej doručenej faktúre.
7. Zmluvné strany sa dohodli, že Objednávateľ je oprávnený vrátiť faktúru Zhotoviteľovi pre chyby v jej obsahu. O týchto nedostatkoch oboznámi neodkladne Zhotoviteľa, ktorý vykoná jej opravu. Splatnosť faktúry sa predlžuje o dobu od odoslania nesprávnej faktúry na opravu Zhotoviteľovi do doručenia opravenej faktúry Objednávateľovi.
8. Faktúra vystavená Zhotoviteľom musí obsahovať náležitosti daňového dokladu v zmysle príslušných platných účtovných a daňových predpisov. 
9. Zmluvné strany sa dohodli, v prípade, ak v cezhraničnom bezhotovostnom styku vznikne ktorejkoľvek zmluvnej strane povinnosť platiť akékoľvek poplatky, každá zo zmluvných strán znáša poplatky, ktoré jej vzniknú, sama.
10. Zmluvné strany sa dohodli, že cena dohodnutá v tejto zmluve je cenou vrátane DPH aj v prípade, že kedykoľvek po podpise zmluvy sa Zhotoviteľ stane platiteľom DPH. Cena dohodnutá v Článku V. tejto zmluvy sa z toho dôvodu nezvyšuje o DPH.
11. Zmluvné strany sa dohodli, že 10% z ceny za dielo (bez DPH) tvorí zádržné. Zádržné bude vytvorené tak, že Zhotoviteľ vypočíta 10% z celkovej ceny za dielo ku dňu vystavenia faktúry konečného vysporiadania (daň. dokladov) bez DPH. Túto sumu zádržného uvedie vo faktúre konečného vysporiadania, pričom Objednávateľ je oprávnený zadržať túto čiastku tak, že jedna polovica zádržného (t. j. 5%) bude uhradená do 30 dní po  prevzatí celej stavby  bez vád a nedorobkov  a jednu polovicu zádržného (t. j. 5%) je Zhotoviteľ oprávnený zadržať až do uplynutia lehoty jedného kalendárneho roka po odovzdaní a prevzatí diela.
12. Čiastkovými faktúrami sa taktiež uhrádzajú zmeny rozsahu alebo naviac prác požadovaných dodatočne Objednávateľom, ak boli dohodnuté podľa iných ustanovení tejto zmluvy.
13. Objednávateľ sa stáva vlastníkom diela postupne vo výške ním zaplatených  čiastkových faktúr. Vlastníctvo časti diela však neznamená prevzatie časti diela Objednávateľom.
14. Faktúrou konečného finančného vysporiadania sa vyúčtuje cena diela podľa čl. V. bod 2. tejto zmluvy, po zohľadnení všetkých čiastkových faktúr a platieb Objednávateľa v priebehu výstavby. Právo vystaviť túto faktúru vzniká Zhotoviteľovi diela dňom podpísania zápisu o odovzdaní a prevzatí celého diela.

ČLÁNOK VII.
PODMIENKY ZHOTOVENIA A DODANIA DIELA
Zmluvné strany sa budú v priebehu realizácie diela riadiť nasledovnými podmienkami:
1. Stavenisko
1.1.	Staveniskom sa rozumie priestor, na ktorom Zhotoviteľ vykonáva stavebno – montážne práce, súvisiace so zhotovením diela. Objednávateľ sa zaväzuje odovzdať Zhotoviteľovi stavenisko pre vykonávanie prác písomne protokolom. V zápise budú zaznamenané konkrétne doklady, rozhodnutia a bude jednoznačne vymedzený rozsah odovzdaného staveniska. Stavenisko bude zbavené práv tretích osôb.
1.2. Objednávateľ je povinný odovzdať stavenisko vypratané tak, aby Zhotoviteľ mohol na ňom začať práce podľa projektu a podľa podmienok dohodnutých v zmluve a v prácach riadne pokračovať. 
1.3.	Zhotoviteľ pri prevzatí staveniska od Objednávateľa následne vytýči polohopisné aj výškopisne (polohopis, výškopis) body, všetky podzemné a nadzemné vedenia na stavenisku. V prípade ich výskytu odovzdá Objednávateľ Zhotoviteľovi súhlas a podmienky ich správcov, za ktorých možno zhotovovanie diela vykonávať. Zhotoviteľ zodpovedá za  poškodenie podzemných inžinierskych sietí a zariadení, ktoré nebudú vytýčené pri odovzdaní staveniska, resp. v termíne, ktorý bude dohodnutý medzi Objednávateľom a Zhotoviteľom pri odovzdávaní staveniska. 
1.4.	Zhotoviteľ vytýči hranice staveniska  pri jeho prevzatí od Objednávateľa a vytýči základné smerové a výškové body. Vytýčené body Zhotoviteľ Objednávateľovi písomne potvrdí. Zhotoviteľ je povinný starať sa o prevzaté smerové a výškové body až do odovzdania a prevzatia diela Objednávateľom. 
1.5.	Zhotoviteľ je zodpovedný za dodržiavanie predpisov BOZP a PO pri vykonávaní svojej činnosti na stavbe. Zhotoviteľ zodpovedá za to, že jeho pracovníci zhotovujúci dielo budú absolvovať príslušné predpísané školenie z predpisov BOZP a PO a príslušné skúšky, lekárske prehliadky a budú profesne spôsobilí pre predmetnú  činnosť.
1.6.	Zhotoviteľ bude organizovať vykonávanie prác tak, aby nedošlo k poškodeniu zdravia vlastných pracovníkov a tretích osôb a škodám na majetku.
1.7. V prípade, že sa v priestore staveniska vyskytnú prekážky, ktoré vznikli nezávisle na vôli alebo konaní zmluvných strán a bránia postupu prác (napr. archeologický nález) Zhotoviteľ je povinný ihneď túto skutočnosť oznámiť Objednávateľovi. Po dobu trvania prekážky je Zhotoviteľ povinný prerušiť výkon stavebných prác na zhotovovanom diele. Po túto dobu sa nedostáva do omeškania so splnením záväzku podľa tejto zmluvy. Po zániku prekážky, Objednávateľ a Zhotoviteľ na návrh Zhotoviteľa  dodatkom  upravia  prerušením  prác dotknuté ustanovenia zmluvy o dielo (čl. V. a VI.). 
1.8.	Zhotoviteľ musí vykonať také opatrenia na stavbe, aby nedochádzalo k porušovaniu dobrých mravov (nepožívanie alkoholických nápojov, drog, zamedzenie nevhodného správania a pod.).
1.9.	Objednávateľ zabezpečí pre Zhotoviteľa na stavenisku bod napojenia zdroja el. energie s potrebnou kapacitou, podľa projektu pre stavebné povolenie, odberný bod vody pre potrebu výstavby a s odberom za úhradu.
1.10.	Zhotoviteľ vyprace stavenisko vrátane svojich strojov, zariadení a materiálov do 5 dní od odovzdania diela, ak sa strany nedohodnú inak.
1.11.	Zhotoviteľ je zodpovedný za riadnu ochranu svojich prác po celú dobu ich výkonu a ďalej za ochranu všetkých výrobkov, náradia, materiálu, ktoré dopravil na stavbu, pričom túto ochranu zabezpečuje na vlastné náklady.
1.12.	Zhotoviteľ ručí za to, že v rámci vykonania prác podľa tejto zmluvy nepoužije žiadny nebezpečný alebo nevhodný (neschválený) materiál, o ktorom je známe ku dňu vykonania jeho prác.
1.13.	Zhotoviteľ je povinný udržovať na stavenisku poriadok a čistotu, bezodkladne odstraňovať odpady a nečistoty, vzniknuté pri vykonaní diela, a to v súlade so zákonom o odpadoch a so stavebným zákonom. Pri neplnení tejto povinnosti je Objednávateľ  oprávnený zaistiť  čistotu na stavenisku a jeho okoliu prostredníctvom tretej osoby na náklady Zhotoviteľa.  
2. Stavebný dozor
2.1. Stavebný dozor zabezpečí na stavbe Objednávateľ. Stavebný dozor sleduje, či sa práce vykonávajú v súlade s touto zmluvou, podľa projektu stavby pre realizáciu, podľa podmienok stavebných povolení a podľa dohovorených podmienok (stavebný denník, operatívne porady stavby, kontrolné porady stavby). Na nedostatky zistené v priebehu prác upozorňuje zápisom do stavebného denníka a to bezodkladne. Osoby poverené výkonom stavebného dozoru Objednávateľa sú uvedené v bode 2.4. tohto článku. 
2.2.	Zhotoviteľ zabezpečí na vyzvanie účasť svojich pracovníkov na preverovaní svojich dodávok a prác, ktoré vykonáva stavebný dozor Objednávateľa alebo iný zodpovedný zástupca Objednávateľa a bez meškania vykoná opatrenia na odstránenie zistených závad a odchýlok od projektu.
2.3.	Zhotoviteľ umožní zástupcovi autorského dozoru GP a stavebnému dozoru Objednávateľa kontrolovať vykonávanie dohodnutých prác.
2.4.	Objednávateľ je povinný zabezpečiť si stavebný dozor na stavbe „Terénna stanica Smrekovica - rekonštrukcia“, a to 
3. Stavebný denník
3.1.	Stavebný denník bude viesť Zhotoviteľ odo dňa prevzatia staveniska. Do denníka sa budú zapisovať všetky skutočnosti rozhodné pre plnenie zmluvy, najmä údaje o časovom postupe prác. Objednávateľ je povinný sledovať obsah denníka a zápisom pripájať svoje stanovisko (súhlas, námietky a pod.). V priebehu pracovného času musí byť denník na stavbe trvale prístupný. Vedenie denníka sa končí odovzdaním a prevzatím diela. Pri prípadnom prerušení prác z dôvodu, že Zhotoviteľ nemôže pokračovať v prácach pre okolnosti, ktoré nie sú na jeho strane, Zhotoviteľ v stavebnom denníku zdokumentuje stav rozpracovanosti diela. Zhotoviteľ preukáže Objednávateľovi čiastkové plnenie zápisom v stavebnom denníku ako podklad k čiastkovej faktúre.
3.2.	Denník sa skladá z úvodných listov, z denných záznamov a príloh.
Úvodné listy v denníku budú obsahovať:
· základný list, v ktorom je uvedený názov a sídlo Objednávateľa, projektanta, Zhotoviteľa a zmeny týchto údajov,
· identifikačné údaje stavby podľa projektu,
· zoznam dokumentácie stavby, jej zmien a doplnkov,
· prehľad skúšok každého druhu.
3.3.	Denné záznamy sa budú písať do knihy s očíslovanými listami na dva oddeliteľné priepisy. Denné záznamy čitateľne zapisuje a podpisuje stavbyvedúci zásadne v ten deň, keď sa práce vykonali, alebo keď nastali okolnosti, ktoré sú predmetom zápisu.
3.4.	Okrem výkonného stavbyvedúceho Zhotoviteľa môžu robiť potrebné zápisy v denníku zodpovední zástupcovia Zhotoviteľa a Objednávateľa vo veciach zmluvných a realizačných a  stavebný dozor Objednávateľa. Ak stavbyvedúci nesúhlasí s vykonaným záznamom, vyjadrí sa do troch pracovných dní, inak sa predpokladá, že s obsahom záznamu súhlasí. Stavbyvedúci Zhotoviteľa predloží stavebnému dozoru Objednávateľa denný záznam najneskôr v nasledujúci pracovný deň a odovzdá mu prvý priepis. Ak s ním dozor Objednávateľa nesúhlasí, zapíše to do troch pracovných dní do denníka s uvedením dôvodov, inak sa predpokladá, že s obsahom záznamu súhlasí.
3.5.	V prípade, ak Objednávateľ alebo stavebný dozor Objednávateľa pre inžiniersku činnosť na stavbe (stavebný dozor) zistí, že Zhotoviteľ nedodržuje technologické postupy a záväzné STN alebo hrubým spôsobom porušuje predpisy BOZP a PO, má právo zápisom v stavebnom denníku okamžite zastaviť práce na stavbe.
3.6.	Zmluvné strany považujú stavebný denník za základný dokument o priebehu zmluvných prác, na ktorý je možné sa odvolať v ďalšom konaní (napr. zmeny projektového riešenia, zmeny materiálu, zmena cien atď.)
3.7.	Zhotoviteľ zodpovedá za ochranu zdravia a bezpečnosť práce svojich pracovníkov a subdodávateľov v priestore staveniska po celú dobu vykonávania diela, t. j. od prevzatia staveniska do likvidácie zariadenia staveniska. Po celú dobu výkonu diela zaistí Zhotoviteľ bezpečnosť práce a prevádzky, najmä dodržiavanie predpisov o bezpečnosti a ochrany zdravia pri práci a požiarnej ochrany na pracovisku a ekológie a zodpovedá za škody vzniknuté ich porušením jemu, Objednávateľovi, alebo tretím osobám. Objednávateľ je oprávnený dať Zhotoviteľovi príkaz na odstránenie nedostatkov a pokiaľ nebudú v stanovenej lehote odstránené je oprávnený rozhodnúť o prerušení prác na diele do doby ich odstránenia. Zhotoviteľ nemá v takom prípade nárok na odškodnenie. Zhotoviteľ je povinný na základe platného zákona o požiarnej ochrane zabezpečiť požiarnu asistenčnú hliadku pre požiarne nebezpečné práce v rozsahu danom touto právnou normou.
3.8.	Objednávateľ je oprávnený kontrolovať spôsob zhotovenia diela Zhotoviteľom. Za účelom vykonávania kontroly majú zástupcovia Objednávateľa kedykoľvek prístup na stavenisko. Zástupca Objednávateľa je oprávnený pri zistení vád v priebehu vykonávania prác požadovať, aby Zhotoviteľ vady odstránil a dielo vykonával riadnym spôsobom. Odstránenie takto zistených vád je Zhotoviteľ povinný zabezpečiť na vlastné náklady v lehote určenej Objednávateľom. Ak tým vznikne Objednávateľovi škoda, je Zhotoviteľ povinný ju uhradiť. Ak Zhotoviteľ v určenej lehote vady neodstráni je Objednávateľ oprávnený nechať vady odstrániť na náklady Zhotoviteľa alebo odstúpiť od zmluvy.
3.9. V priebehu vykonávania diela sa budú konať kontrolné dni min. 1x týždenne (alebo individuálne podľa potreby). Kontrolné dni budú zvolávané a riadené Objednávateľom. Kontrolných dní sa zúčastní Objednávateľ, Zhotoviteľ, určení subdodávatelia a stavebný dozor. Zhotoviteľ je povinný na tieto kontrolné dni zabezpečiť účasť zodpovedného zástupcu. Zápis z kontrolného dňa zabezpečuje Objednávateľ. Závery z kontrolného dňa sú pre obe strany záväzné, nemôžu však meniť alebo dopĺňať ustanovenia tejto zmluvy.
4. Kontrola prác v ďalšom pracovnom postupe zakrytých 
4.1.	Zhotoviteľ je povinný najneskôr do 48 hodín vopred záznamom v stavebnom denníku príp. v dohodnutých termínoch vyzvať Objednávateľa na preverenie prác, ktoré budú v ďalšom pracovnom postupe zakryté, alebo sa stanú neprístupnými.
4.2.	Ak sa Objednávateľ na preverenie prác v stanovenej lehote nedostaví, je povinný znášať náklady dodatočného odkrytia a prípadne ďalšie následky s tým spojené, ak také odkrytie požaduje. Ak sa však pri dodatočnom odkrytí zistí, že práce neboli riadne vykonané, náklady dodatočného odkrytia a prípadné ďalšie následky s tým spojené znáša Zhotoviteľ.
5. Odovzdanie a prevzatie diela
5.1.	Zhotoviteľ je povinný písomne oznámiť Objednávateľovi 15 dní vopred, kedy bude dielo pripravené na odovzdanie. Dielo sa považuje za splnené jeho odovzdaním Zhotoviteľom a prevzatím Objednávateľom.
5.2.	K odovzdaniu a prevzatiu dokončeného diela pripraví Zhotoviteľ tieto doklady:
· Projekt skutkového vyhotovenia so zmenami potvrdenými Zhotoviteľom – 1x +  digitálne.
· Zápisnice, protokoly a osvedčenia o vykonaných skúškach použitých materiálov.
· Osvedčenia o akosti použitých konštrukcií.
· Stavebné denníky.
· Certifikáty výrobkov, ktoré podliehajú povinnej certifikácii.
· Doklady o likvidácii odpadu zo stavebnej výroby.
5.3. Dokladom o splnení – odovzdaní diela Zhotoviteľom je „Zápis o odovzdaní a prevzatí diel“, ktorého návrh pripraví Zhotoviteľ. Zápis podpíšu zástupcovia zmluvných strán oprávnení k podpisovaniu v zmluvných veciach. V Zápise Zhotoviteľ prehlási, že dielo odovzdáva a Objednávateľ prehlási, že dielo preberá. Zápis obsahuje najmä: zhodnotenie akostí vykonaných prác, súpis zistených vád, dohodu o opatreniach a lehotách na ich odstránenie, prípadne o iných právach zo zodpovednosti za vady a ak nedošlo k dohode, stanoviská Zhotoviteľa a Objednávateľa. Ak Objednávateľ odmieta dielo prevziať, spíšu obe strany zápis, v ktorom uvedú svoje stanoviská a ich odôvodnenie. 
5.4. Objednávateľ nie je povinný prevziať dielo, ktoré vykazuje také vady a nedorobky, ktoré samé o sebe alebo v spojení s inými bránia plynulému a bezpečnému užívaniu diela k stanovenému účelu poprípade spôsobujú jeho rýchlejšie opotrebovanie (alebo sa jedná o nedostatky vzhľadové a estetické). V prípade prevzatia diela musia byť tieto zjavné vady a nedorobky uvedené v zápise o odovzdaní a prevzatí diela vrátane dohodnutých termínov ich odstránenia. Ak sa strany nedohodnú na termínoch ich odstránenia, určí ich Objednávateľ. Po odstránení bude spísaný protokol v ktorom Objednávateľ prehlási, že vady a nedorobky boli odstránené. Tento protokol sa stane dodatkom protokolu o odovzdaní a prevzatí dokončeného diela.
5.5. Preberacieho konania sa zúčastnia splnomocnení zástupcovia Objednávateľa a Zhotoviteľa.
5.6. Drobné výchylky od projektu, ktoré nemenia prijaté riešenie, ani nezvyšujú cenu prác, nie sú vadou, ak boli dohodnuté aspoň súhlasným zápisom v stavebnom denníku. Tieto odchýlky je Zhotoviteľ povinný vyznačiť v projekte stavby pre realizáciu.
6. Iné dohody
6.1. Zhotoviteľ sa zaväzuje, že ak pri realizácii diela použije materiály a práce alebo dokumentáciu, ktoré sú chránené patentovými alebo autorskými právami bez súhlasu oprávnených osôb nakladať s týmito právami, znáša všetky dôsledky s tým spojené. Objednávateľ upozorní Zhotoviteľa na chránené práva, ak boli použité v odovzdanej projektovej dokumentácii.
6.2. V prípade, že v priebehu výstavby Objednávateľ dá pokyn k prerušeniu prác, Zhotoviteľovi sa prerušuje plynutie zmluvných lehôt. Po pominutí prekážky sa predĺži príslušná lehota plnenia záväzku o dobu prerušenia prác, ak sa strany nedohodnú inak. 
6.3. Zhotoviteľ sa zaväzuje vykonávať na stavbe funkciu zodpovedného geodeta Zhotoviteľa v rozsahu bývalej vyhlášky 11/1974 Zb. Pri tejto činnosti bude zodpovedný geodet Zhotoviteľa spolupracovať so zodpovedným geodetom Objednávateľa tak, aby výsledky ich meraní mohli byť porovnané.
6.4. Zhotoviteľ je povinný riadiť sa pokynmi Objednávateľa v rámci koordinácie s ostatnými dodávkami, ktoré nie sú súčasťou diela podľa tejto zmluvy. 
6.5. Pokiaľ bude Objednávateľ presvedčený, že zamestnanec či zamestnanci Zhotoviteľa neplnia riadne svoje povinnosti vyplývajúce z tejto zmluvy, môže Objednávateľ požiadať o ich výmenu. Zhotoviteľ musí takúto požiadavku splniť bezodkladne
6.6. Výrobná kapacita. Pokiaľ bude Objednávateľ toho názoru, že je treba viac prostriedkov (robotníkov, materiálu, strojov a zariadení) k dodržaniu harmonogramu prác, je Zhotoviteľ povinný požadované prostriedky zaistiť do 48 hodín. Ak to nebude splnené, Objednávateľ si vyhradzuje právo odmietnuť časť práce Zhotoviteľa a objednať ju u inej firmy a odpočítať výslednú čiastku z faktúry Zhotoviteľa.
6.7. Zhotoviteľ poveril vykonávaním funkcie stavbyvedúceho zodpovedného za prevedenie diela v súlade so znením tejto zmluvy, ktorého meno Zhotoviteľ uvedie do Zápisu o odovzdaní staveniska. Prípadné zmeny osôb v tejto funkcii na stavbe oznámi Zhotoviteľ Objednávateľovi zápisom do stavebného denníka.
6.8. Stavbyvedúci ako zodpovedná osoba Zhotoviteľa musí byť na stavbe počas realizácie prác, respektíve ním poverená osoba zápisom v stavebnom denníku, prítomný. Zhotoviteľ musí mať na stavenisku stále zodpovednú osobu, ktorá zodpovedá za kontrolu práce, informovať Objednávateľa o všetkých zmenách, nezrovnalostiach, odchýlkach, ku ktorým došlo v priebehu vykonávania prác
6.9. Zhotoviteľ sa zaväzuje použiť pri plnení predmetu zmluvy výlučne materiály, ku ktorým sa zviazal pri predložení cenovej ponuky (príloha č.1 Návrh uchádzača na plnenie kritérií) v zmysle prílohy č. 4 Návrh uchádzača na plnenie kritérií, zmluvy o dielo.
6.10. Zhotoviteľ sa zaväzuje najneskôr ku dňu zabudovania materiálov z prílohy č. 4 Návrh uchádzača na plnenie kritérií predložiť verejnému obstarávateľovi:
- kópie platných certifikátov – FSC/PFEC, alebo rovnocenných dokladov o pôvode,
- zoznam dodávateľov a faktúry s identifikáciou produktov.

ČLÁNOK VIII.
SPOLUPÔSOBENIE ZMLUVNÝCH STRÁN
1.  Objednávateľ sa zaväzuje spolupracovať pri realizácii diela nasledovným spôsobom:
1.1.	Odovzdať stavenisko zodpovedným zástupcom dodávateľa podľa harmonogramu postupu realizácie prác príloha č. 2.
1.2. Zabezpečiť dokumentáciu pre prevedenie stavby v predstihu v zmysle harmonogramu stavby viď. príloha č. 2 tak, aby nedochádzalo k brzdeniu stavebných prác. Objednávateľ poskytne Zhotoviteľovi 1 paré projektu.
1.3. V prípade rozporných stanovísk, rozhodujúce je stanovisko Objednávateľa, ktorý však týmto preberá zodpovednosť za dopad na realizáciu diela, ktorý by mal vzťah k jeho rozhodnutiu.
1.4. Objednávateľ sa zaväzuje zabezpečiť koordináciu prác svojich subdodávateľov tak, aby nebránili Zhotoviteľovi v plynulej realizácii diela.
2.  Zhotoviteľ sa zaväzuje spolupracovať pri realizácii diela nasledovným spôsobom:
2.1.  Zhotoviteľ je povinný rešpektovať upozornenia stavebného dozoru a odstraňovať nedostatky, ktoré budú zapísané v stavebnom denníku.
2.2.  Zodpovedný zástupca Zhotoviteľa je povinný zúčastňovať sa pravidelných kontrolných porád. 
2.3.  Zhotoviteľ je povinný udržiavať na prevzatom pracovisku a priľahlých komunikáciách, určených na dopravu materiálu, poriadok a čistotu a odstraňovať odpady a nečistoty, ktoré vznikli pri vykonávaní jeho prác na vlastné náklady.
2.4.  Zhotoviteľ v plnom rozsahu zodpovedá za požiarnu ochranu diela a bezpečnosť pri práci a bezpečnosť technických zariadení pri realizácii stavebných prác v súlade s platnými právnymi predpismi.

ČLÁNOK IX.
ZÁRUČNÁ  DOBA A ZODPOVEDNOSŤ  ZA VADY
1. Zmluvné strany sa dohodli na záručnej dobe za dielo v trvaní 60 mesiacov. Záručná lehota začína plynúť dňom prevzatia celej stavby bez závad. V prípade vyskytnutia sa závad pri prevzatí diela začína záručná doba plynúť dňom odstránenia všetkých závad. 
2. Zhotoviteľ sa zaväzuje reklamované vady diela bezplatne odstrániť. Prácu na odstraňovaní reklamovaných vád je Zhotoviteľ povinný zahájiť do 10 dní od obdržania reklamácie a ukončiť ju v čo najkratšom možnom termíne, pokiaľ sa strany v konkrétnom prípade nedohodnú písomne inak. Termín pre odstránenie vady bude vždy dohodnutý písomne. Dôvod reklamácie Objednávateľa v prípadoch, kedy ju Zhotoviteľ neuzná, bude zistená znaleckým posudkom, ktorý zaistí Objednávateľ. V prípade, že reklamácia bude uznaná odôvodnenou ponesie Zhotoviteľ aj náklady na vyhotovenie znaleckého posudku. 
3. Havarijné stavy je povinný Zhotoviteľ odstrániť bezodkladne po ich nahlásení Objednávateľom Zhotoviteľovi. 
4. Vadou sa rozumie odchýlka v kvalite, rozsahu a parametroch diela, stanovených v tejto zmluve a v realizačnom projekte. Vadou sa rozumie aj nedokončená práca oproti projektu stavby pre realizáciu, vrátane prípadných doplnkov. 
5. Zhotoviteľ zodpovedá za kvalitu prác svojich subdodávateľov a nimi dodaných materiálov, komponentov a zariadení. 
6. Oznámenie vád (reklamácia) musí byť vykonané písomne doporučenou zásielkou. Reklamáciu je možné vykonať aj e-mailom alebo faxom s dodatočným písomným potvrdením, inak je tento spôsob reklamácie neplatný. Reklamácia musí obsahovať označenia vady, miesta, kde sa vada nachádza a popis ako sa vada prejavuje.
6.1.	Zjavné vady:
t. j. vady, ktoré Objednávateľ zistil, resp. mohol zistiť odbornou prehliadkou pri preberaní diela. Tieto vady musia byť reklamované zapísaním v zápise o odovzdaní a prevzatí diela s uvedením dohodnutých termínov ich odstránenia.
6.2.	Skryté vady:
t. j. vady, ktoré Objednávateľ nemohol zistiť pri prevzatí diela a vyskytnú sa v záručnej dobe. Tieto vady je Objednávateľ povinný reklamovať u Zhotoviteľa písomnou formou. Zhotoviteľ je povinný na reklamáciu reagovať do 3 pracovných dní  po jej obdržaní a dohodnúť s Objednávateľom a podľa okolností aj s projektantom spôsob a primeranú lehotu odstránenia vady. 
7. Zhotoviteľ sa zaväzuje, že v každom konkrétnom prípade riadne reklamovanú vadu odstráni spôsobom a v termíne dohodnutom s Objednávateľom.
8. Nároky Objednávateľa z riadne reklamovanej vady sa riadia ustanovením § 564 Obchodného zákonníka. 
9. Zhotoviteľ nezodpovedá za vady realizačného projektu, ktoré boli spôsobené použitím podkladov prevzatých od Objednávateľa, resp. ktoré vyplynuli zo spolupráce Objednávateľa, dohodnutého v tejto zmluve a Zhotoviteľ ani pri vynaložení odbornej starostlivosti, nemohol zistiť ich nevhodnosť, príp. na ich nevhodnosť upozornil Objednávateľa a ten na ich uplatnení trval.
10. V prípade, že Zhotoviteľ oznámené (reklamované) vady neodstráni v dohodnutej lehote napriek tomu, že ich uznal a Objednávateľ vytvoril podmienky na ich odstránenie, má Objednávateľ právo dať vady odstrániť tretej osobe na náklady Zhotoviteľa.

ČLÁNOK X.
SANKCIE, ZMLUVNÉ POKUTY
1. Zmluvné strany sa dohodli, že v prípade omeškania s odovzdaním diela ako celku podľa  čl. IV. tejto zmluvy vzniká Objednávateľovi právo uplatniť si voči Zhotoviteľovi zmluvnú pokutu vo výške 0,03% z ceny diela za každý začatý deň omeškania odovzdania diela.
2. Zhotoviteľovi vzniká právo uplatniť si voči Objednávateľovi úrok z omeškania vo výške  0,03 % z hodnoty jednotlivých faktúr (daňových dokladov) za každý deň omeškania po splatnosti.
3. Zmluvná pokuta pre prípad oneskorenia Zhotoviteľa s oneskorením vád a nedorobkov z preberacieho konania sa dohodlo vo výške 500,- EUR za každú vadu jednotlivo za každý deň omeškania s odstránením vady alebo nedorobku oproti dohodnutej dobe Objednávateľom.
4. Zmluvná pokuta pre prípad oneskorenia Zhotoviteľa s odstránením vád reklamovaných v záručnej dobe sa dohodla vo výške 500,- EUR za každú vadu jednotlivo za každý deň omeškania s odstránením akejkoľvek reklamovanej vady.
5. Objednávateľ má právo sa rozhodnúť, či zmluvné pokuty započíta na cenu diela alebo jednotlivé faktúry (daňové doklady). Voľbu práva oznámi Objednávateľ Zhotoviteľovi písomne v lehote do 3 dní od vzniku práva na zápočet.
6. Vznikom povinnosti hradiť zmluvnú pokutu ani jej faktickým zaplatením nie je dotknutý nárok Objednávateľa na náhradu škody a náhrada škody nie je výškou zmluvnej pokuty obmedzená. Zmluvná pokuta sa na náhradu škody nezapočítava.
7. Na účel zmluvných pokút, uvedených v bode 3 a 4 tohto článku sa odstránenie vád preukazuje písomným potvrdením Objednávateľa.
8. V prípade že zhotoviteľ použije materiály, ktoré nie sú v súlade s ponukou príloha č. 1 Návrh uchádzača na plnenie kritérií a uvedeným certifikačným systémom, je povinný zaplatiť objednávateľovi zmluvnú pokutu vo výške 5% z ceny za dielo bez DPH za b) Udržateľnosť použitých drevených materiálov nesplnenie/porušenie povinnosti.

ČLÁNOK XI.
OKOLNOSTI VYLUČUJÚCE ZODPOVEDNOSŤ
1. Pre účely tejto zmluvy sa na okolnosti vylučujúce zodpovednosť vzťahuje právna úprava podľa § 374 Obchodného zákonníka.
2. Za okolnosti vylučujúce zodpovednosť Zhotoviteľa za meškanie s plnením sa považujú nasledovné prípady:
2.1.  Meškanie dodávky realizačného projektu. 
2.2.  Zastavenie prác z titulu vyššej moci nariadené zodpovedným zástupcom Objednávateľa  na ktorom nenesie zodpovednosť Zhotoviteľ.
2.3.  Kvantitatívne či kvalitatívne zmeny požadované Objednávateľom.
2.4.  Neplnenie ustanovení čl. VII. bod 1.2, 1.3, 1.4  tejto zmluvy o spolupôsobení Objednávateľa.
2.5.  Zrušenie právoplatnosti stavebných povolení pred začatím výstavby, resp. v priebehu výstavby.

ČLÁNOK XII.
OSTATNÉ USTANOVENIA
1. Možnosť odstúpenia od Zmluvy:
1.1.  Zmluvné strany sa dohodli, že ak jedna zmluvná strana podstatne poruší zmluvné povinnosti dohodnuté v tejto zmluve, druhá zmluvná strana má právo odstúpiť od zmluvy. Spôsob odstúpenia od zmluvy sa riadi ustanoveniami Obchodného zákonníka a je ho možné uplatniť do 14 dní od času, kedy sa strana, ktorá chce právo odstúpenia uplatniť, o podstatnom porušení tejto zmluvy dozvedela.
1.2.  Zmluvné strany za podstatné porušenie tejto zmluvy považujú:
1.2.1 Ak Zhotoviteľ pre okolnosti na jeho strane bude meškať so zhotovením diela neplnením postupových termínov podľa harmonogramu - príloha č. 2 tejto zmluvy, alebo ak Zhotoviteľ bude v omeškaní s plnením úloh z kontrolných porád stavby, prijatých zástupcami strán o viac ako 30 dní.
1.2.5.  Ak Zhotoviteľ bude preukázateľne vykonávať stavebné práce chybne, t. j. v rozpore s podmienkami dohodnutými v zmluve alebo technologickými postupmi určenými platnými normami alebo projektom pre realizáciu. Musí ísť o vady, na ktoré bol Zhotoviteľ Objednávateľom v priebehu zhotovovania diela písomne upozornený a ktoré napriek tomuto upozorneniu neodstránil v primeranej lehote poskytnutej k tomuto účelu Objednávateľom. V rozsahu chybného plnenia nie je Objednávateľ povinný zaplatiť príslušné faktúry a až do odstránenia vád nie je v omeškaní s ich platením.
1.2.6.  Ak Zhotoviteľ bude postupovať pri výkone práce tak, že to bude nasvedčovať tomu, že zmluvný termín dokončenia diela  pre okolnosti na jeho strane nebude dodržaný.
1.2.7.  Ak Objednávateľ bude meškať s plnením si svojich finančných záväzkov vyplývajúcich z tejto zmluvy o viac ako 30 dní.
1.2.8.  V prípade omeškania úhrad faktúr o viac ako 30 dní, má Zhotoviteľ právo pozastaviť práce po dobu vysporiadania finančných nárokov Zhotoviteľa. Objednávateľ je povinný uhradiť Zhotoviteľovi neuhradené preukázateľné vynaložené náklady za obdobie pozastavenia prác a zodpovedajúcu hodnotu zádržného z objemu zrealizovaných prác v prípade odstúpenia od zmluvy. Pokiaľ Objednávateľ neuhradí splatné faktúry ani v náhradnej 30-dňovej lehote na základe písomného upozornenia Zhotoviteľa, je Zhotoviteľ oprávnený odstúpiť od zmluvy.
1.3.	V prípade odstúpenia od zmluvy z dôvodov uvedených v bode 1.2. tohto článku Zmluvy vznikne odstupujúcej strane nárok na zaplatenie pokuty vo výške 10% dohodnutej ceny diela, ktorý si môže uplatniť u druhej strany v lehote do 6 mesiacov odo dňa, kedy od zmluvy platne odstúpila. Týmto ustanovením nie je dotknutý nárok odstupujúcej strany na náhradu škody spôsobenej porušením záväzku.
1.4.	Odstúpenie je možné aj od čiastočne splnenej Zmluvy.
1.5.	Porušenie povinností podľa tejto zmluvy niektorou zo zmluvných strán, ak oprávnená strana nevyužije právo odstúpiť od záväzku, má za následok povinnosť druhej strany pristúpiť na zmenu zmluvy v tej časti, ktorá je porušením povinnosti dotknutá.
2. Zhotoviteľ bude Objednávateľa priebežne informovať o stave rozpracovaného diela účasťou svojich zástupcov na kontrolných poradách stavby a účasťou zodpovedných osôb na operatívnych poradách stavby, organizovaných Objednávateľom. Zmluvné strany sa dohodli, že zabezpečia účasť zástupcov na kontrolných poradách stavby.
3. Zhotoviteľ sa zaväzuje pri plnení predmetu tejto zmluvy dodržiavať platné právne predpisy o bezpečnosti práce a technických zariadení pri výkone stavebných prác a o bezpečnosti a ochrane zdravia pri práci.
4. Zhotoviteľ zabezpečí nepretržitú prítomnosť svojho zodpovedného pracovníka (stavbyvedúceho) na stavbe, ktorý bude mať právomoc riešiť problémy vzniknuté v priebehu výstavby.
5. Objednávateľ je oprávnený, okrem dôvodov uvedených v predchádzajúcich ustanoveniach tohto článku, odstúpiť od zmluvy z týchto dôvodov:
A. v prípade, že je na majetok Zhotoviteľa podaný návrh na vyhlásenie konkurzu, na majetok Zhotoviteľa je vyhlásený konkurz, alebo je návrh na vyhlásenie konkurzu zamietnutý pre nedostatok majetku,
B. v prípade podstatného porušenia zmluvných povinností Zhotoviteľa hlavne ak sa v priebehu prác zistí, že dochádza k predĺženiu zahájenia prác alebo vykonávaním prác oproti harmonogramu stavby alebo, že na stavbe nie sú potrebné kapacity strojov, materiálov alebo pracovníkov. V tom prípade stanoví Zhotoviteľovi lehotu, v ktorej má nedostatky odstrániť. Po uplynutí tejto lehoty je Objednávateľ oprávnený odstúpiť od zmluvy,
C. práca alebo materiál, ktoré už v priebehu vykonávania vykazujú nedostatky kvality alebo množstva alebo budú odporovať zmluve, musí Zhotoviteľ nahradiť bezchybnými prácami alebo materiálmi. Ak vznikne nahradením Objednávateľovi škoda, hradí Zhotoviteľ aj túto škodu. Pokiaľ Zhotoviteľ v lehote stanovenej Objednávateľom vady neodstráni je Objednávateľ oprávnený odstúpiť bez ďalšieho od zmluvy,
D. zhotoviteľ je v omeškaní s platením svojím subdodávateľom napriek tomu, že Objednávateľ riadne plní svoje platobné povinnosti zo zmluvy.

ČLÁNOK XIII.
OSOBITNÉ USTANOVENIA
1. [bookmark: _Hlk205296202] Zmluvné strany vzájomne prehlasujú, že táto zmluva sa uzatvára v rámci projektu „Podpora udržateľného cestovného ruchu a posilňovanie biodiverzity v chránených územiach" spolufinancovaného z druhého Programu švajčiarsko-slovenskej spolupráce, číslo projektu: 0410-2SC-BIO-PC1-001 a štátneho rozpočtu Slovenskej republiky (ďalej len „Projekt“).
2. [bookmark: _Hlk205296958]Zmluvné strany dohodli rozväzovaciu podmienku, na základe ktorej celý zmluvný vzťah zaniká v prípade, ak by Objednávateľ dostal od správcu programu k financovaniu tohto projektu negatívne stanovisko alebo by v rámci financovania projektu od správcu bola určená finančná korekcia, ktorú Objednávateľ nebude schopný znášať. V prípade, že rozväzovacia podmienka nastane a zmluvný vzťah založený touto zmluvou zanikne, sú strany povinné vrátiť si vzájomne plnenia v lehote do 30 dní od zániku zmluvného vzťahu.
3. Zhotoviteľ sa zaväzuje, že umožní všetkým kontrolným subjektom, vrátane Ministerstva investícií, regionálneho rozvoja a informatizácie Slovenskej republiky, Najvyššieho kontrolného úradu Slovenskej republiky, Kancelárie Programu švajčiarsko-slovenskej spolupráce, Švajčiarskej agentúre pre rozvoj a spoluprácu, Štátnemu sekretariátu pre hospodárske záležitosti a ďalším kontrolným orgánom a orgánom oprávneným na výkon kontroly v zmysle príslušných právnych predpisov SR, ako aj všetkým subjektom povereným týmito inštitúciami vykonať kontrolu dokladov súvisiacich s plnením tejto zmluvy, a to po celú dobu povinnej archivácie týchto dokumentov, určenou v súlade s platnými právnymi predpismi SR. V prípade, že Zhotoviteľ neumožní takúto kontrolu, resp. akýmkoľvek spôsobom zmarí možnosť kontroly dokladov, bude povinný zaplatiť zmluvnú pokutu vo výške 10 000,00 EUR a zároveň náhradu škody spôsobenú Objednávateľovi, a to najmä v prípade, ak bude Objednávateľ povinný z tohto dôvodu vrátiť poskytnutý projektový grant alebo jeho časť.
4. Ak sa Zhotoviteľ dopustí kolúzneho správania pri získaní zákazky na tento projekt alebo iným nedovoleným spôsobom ovplyvní výber úspešného uchádzača, bude povinný zaplatiť zmluvnú pokutu vo výške 10 000,00 EUR a zároveň náhradu škody spôsobenú Objednávateľovi, a to najmä v prípade, ak bude Objednávateľ povinný z tohto dôvodu vrátiť poskytnutý projektový grant alebo jeho časť. Za kolúzne správanie sa považuje akákoľvek spolupráca medzi uchádzačmi vo verejnom obstarávaní, osobami zapojenými do procesu verejného obstarávania a ďalšími aktérmi, či už s vedomím alebo bez vedomia verejného obstarávateľa. Konkrétne sa môže napríklad jednať o dohodu o cenách, dohodu o rozdelení trhu, dohodu o víťaznej ponuke a ďalšie.
5. Zmluvné strany deklarujú svoju vedomosť a súhlas s tým, že táto zmluva ako aj všetky jej prípadné dodatky môžu byť zverejnené na webovom sídle poskytovateľa projektu. 

ČLÁNOK XIV.
PROTIKORUPČNÁ DOLOŽKA
1. Zmluvné strany sa pri plnení Zmluvy zaväzujú striktne dodržiavať platné a účinné právne predpisy vzťahujúce sa ku korupcii a korupčnému správaniu, protiprávnemu ovplyvňovaniu verejných činiteľov, praniu špinavých peňazí a zaväzujú sa zaviesť a vykonávať všetky nevyhnutné a vhodné postupy a opatrenia vedúce k zabráneniu korupcie a korupčnému správaniu.
2. Zhotoviteľ vyhlasuje, že podľa jeho vedomosti u žiadneho z jeho predstaviteľov, zástupcov, zamestnancov, alebo iných osôb konajúcich v jeho mene, nebola v minulosti preukázaná korupcia alebo korupčné správanie.
3. Zhotoviteľ ďalej vyhlasuje, že podľa jeho vedomostí žiaden z jeho predstaviteľov, zástupcov, zamestnancov, alebo iných osôb konajúcich v jeho mene pri poskytovaní plnenia Zmluvy pre Objednávateľa alebo v jeho mene na základe Zmluvy, neponúka ani nebude priamo alebo nepriamo ponúkať, dávať, poskytovať, vyžadovať ani prijímať finančné prostriedky alebo akékoľvek iné oceniteľné hodnoty, alebo poskytovať akékoľvek výhody, dary, alebo pohostenia osobe, spoločnosti alebo organizácii alebo zamestnancovi, politickej strane či hnutiu, kandidátovi na politickú nomináciu, osobe, ktorá pôsobí v zákonodarnom, správnom alebo súdnom orgáne akéhokoľvek druhu, alebo v medzinárodnej verejnej organizácii za účelom ovplyvňovať konanie takejto osoby v jej funkcii, s využitím odmeňovania, alebo navádzania k nekorektnému výkonu príslušnej funkcie alebo činnosti akoukoľvek osobou, za účelom získania alebo udržania výhody pri plnení  Zmluvy v prospech Poskytovateľa/ Zhotoviteľa.
4. Zhotoviteľ ďalej vyhlasuje, že podľa jeho vedomostí žiaden zo štatutárnych zástupcov, vedúcich zamestnancov, zamestnancov alebo splnomocnených zástupcov nebol trestne stíhaný za:
· subvenčný podvod,
· skresľovanie údajov hospodárskej a obchodnej evidencie,
· korupciu (v zmysle ust. § 328 až 336d Trestného zákona).
5. V súvislosti s uzavretím a plnením záväzkov na základe Zmluvy sa Zhotoviteľ zaväzuje, že:
a) každá osoba konajúca v jeho mene sa zdrží akejkoľvek činnosti, ktorá má povahu korupcie alebo korupčného správania, alebo poskytovania darov ktorémukoľvek zamestnancovi alebo štatutárnemu zástupcovi Objednávateľa alebo im spriazneným osobám alebo osobe konajúcej v mene Objednávateľa, s cieľom urýchliť bežné činnosti Objednávateľa alebo dojednať výhody pre seba alebo inú osobu, ktorá sa podieľa na uzavretí alebo realizácii Zmluvy,
b) v prípade dôvodného podozrenia, že ktorákoľvek fyzická alebo právnická osoba konajúca v jeho mene sa priamo alebo cez sprostredkovateľa podieľala na korupcii alebo korupčnom správaní alebo inej protizákonnej činnosti v súvislosti s uzavretím alebo plnením Zmluvy alebo prisľúbila, ponúkla alebo poskytla dar alebo inú nenáležitú výhodu, v očakávaní výhody pri získavaní, zachovávaní či realizácii zmluvných vzťahov s Objednávateľom, Zhotoviteľ bezodkladne oznámi túto skutočnosť príslušnému orgánu, alebo v prípade pochybnosti o okolnostiach takéhoto dôvodného podozrenia túto skutočnosť oznámi na e-mailovú adresu Objednávateľa info@npvf.sk.
c) v prípade, keď ho Objednávateľ upozorní, že má dôvodné podozrenie o porušení ktoréhokoľvek ustanovenia tejto doložky, je Zhotoviteľ povinný poskytnúť potrebnú súčinnosť pri objasňovaní podozrenia, vrátane všetkých potrebných dokumentov.
Objednávateľ môže prijať potrebné opatrenia na ochranu svojho dobrého mena.
Neposkytnutie súčinnosti na odstránenie tohto dôvodného podozrenia je dôvodom na odstúpenie Objednávateľa od Zmluvy. Zároveň akékoľvek preukázané korupčné správanie zo strany Zhotoviteľa alebo porušenie povinností podľa tejto Protikorupčnej doložky sa považuje za podstatné porušenie Zmluvy.
d) v prípade, keď sa preukáže, že Zhotoviteľ sa priamo alebo cez sprostredkovateľa podieľal na korupcii alebo inej protizákonnej činnosti v súvislosti s uzavretím alebo plnením Zmluvy, Objednávateľ je oprávnený aj bez predchádzajúceho upozornenia odstúpiť od Zmluvy s okamžitou platnosťou bez toho, aby Zhotoviteľovi vznikol akýkoľvek nárok zo zodpovednosti za odstúpenie Objednávateľa od Zmluvy, ak nebolo dohodnuté inak. Zhotoviteľ sa zaväzuje, že ak sa preukáže jeho porušenie ustanovení tejto doložky, odškodní Objednávateľa v maximálnom možnom rozsahu alebo nahradí náklady vzniknuté v súvislosti s porušením tejto Protikorupčnej doložky.
6. Zhotoviteľ podpisom Zmluvy prehlasuje, že nie je v konflikte záujmov vo vzťahu k zamestnancom Objednávateľa, ktorí by mohli ovplyvniť realizáciu predmetu Zmluvy.
7. Ak Zhotoviteľ poruší povinnosť umožniť Prijímateľovi alebo oprávneným kontrolným orgánom úplný prístup k účtovníctvu a dokumentácii súvisiacej s plnením tejto zmluvy, alebo ak sa preukáže, že Zhotoviteľ pri získaní zákazky konal spôsobom, ktorý je v rozpore s právnymi predpismi SR/EÚ alebo ktorý by mohol byť kvalifikovaný ako kolúzne správanie, je povinný nahradiť Prijímateľovi všetku škodu, ktorá mu v dôsledku takého konania vznikne. Škodou sa rozumie najmä povinnosť Prijímateľa vrátiť poskytnutý projektový grant alebo jeho časť, vrátane ušlého zisku a nákladov spojených s vrátením grantu a ukončením projektu.
Kolúzne správanie znamená akúkoľvek spoluprácu medzi uchádzačmi vo verejnom obstarávaní, osobami zapojenými do procesu verejného obstarávania a ďalšími aktérmi, či už s vedomím alebo bez vedomia verejného obstarávateľa. Konkrétne môže ísť o dohodu o cenách, dohodu o rozdelení trhu, dohodu o víťaznej ponuke (tzv. bid rigging) a ďalšie. 


ČLÁNOK XV.
ZÁVEREČNÉ USTANOVENIA

1. Zmluvné strany dohodli, ako podmienku platnosti tejto zmluvy ako aj jej prípadných dodatkov, písomnú formu a dohodu o celom obsahu.
2. Zmeny alebo doplnky tejto zmluvy je možné robiť len písomnými dohodami vo forme dodatkov k tejto zmluve. K návrhom dodatkov k tejto zmluve sa zmluvné strany zaväzujú vyjadriť písomne v lehote do 10 dní od doručenia návrhu dodatku druhej strane. Strana ktorá dodatok navrhla, ním je po túto dobu viazaná.
3. Doručovanie všetkých písomností vyplývajúcich z tohto zmluvného vzťahu bude realizované formou doporučených zásielok na adresu zmluvných strán uvedenú v čl. I zmluvy. V prípade, že adresát doporučenú zásielku na vyššie uvedenej adrese neprevezme alebo doručenie akýmkoľvek spôsobom zmarí a táto sa vráti odosielateľovi, považuje sa deň vrátenia zásielky odosielateľovi za deň jej doručenia. V prípade zmeny adresy je zmluvná strana povinná toto bezodkladne oznámiť druhej zmluvnej strane písomnou formou.
4. Zmluvné strany sa zaväzujú riešiť spory vyplývajúce z tejto zmluvy prednostne formou zmieru. V prípade, že spor sa nevyrieši pokonávkou, ktorákoľvek zo zmluvných strán je oprávnená predložiť na riešenie príslušnému súdu Slovenskej republiky.
5. Na vzťahy osobitne neupravené touto zmluvou sa vzťahujú príslušné ustanovenia Obchodného zákonníka a Občianskeho zákonníka.
6. Táto zmluva nadobúda platnosť a účinnosť dňom jej podpísania zmluvnými stranami a  nadobúda účinnosť dňom nasledujúcim po dni jej zverejnenia v CRZ v zmysle § 47a Občianskeho zákonníka. 
7. Táto zmluva je uzatvorená dňom jej neskoršieho podpisu zmluvných strán a účinnosť nadobúda po ukončení kontroly, ak poskytovateľ NFP / SO (sprostredkovateľský orgán) neidentifikoval nedostatky, ktoré by mali alebo mohli mať vplyv na výsledok VO (verejného obstarávania), pričom rozhodujúci je dátum doručenia záznamu z kontroly prijímateľovi. Ak boli v rámci kontroly VO identifikované nedostatky, ktoré mali alebo mohli mať vplyv na výsledok VO, zmluva nadobudne účinnosť momentom doručenia písomnej akceptácie navrhovanej ex ante finančnej opravy uvedenej v správe z kontroly vypracovanej poskytovateľom a kumulatívneho splnenia podmienky na uplatnenie ex ante finančnej opravy podľa tejto príručky. Ak zákazka, ktorej výsledkom bolo uzavretie zmluvy nebola predmetom kontroly poskytovateľa NFP / SO z dôvodu, že nebola vyhodnotená ako riziková, zmluva nadobudne účinnosť dňom doručenia oznámenia poskytovateľa prijímateľovi, že zákazka nebola na základe poskytovateľom vykonanej rizikovej analýzy vyhodnotená ako riziková, za podmienky, že bola riadne zverejnená v Centrálnom registri zmlúv (http://crz.gov.sk).

Zmluvné strany sa dohodli, že v prípade, ak poskytovateľ NFP / SO v rámci ex post kontroly verejného obstarávania vydá zamietavé stanovisko, ktorým nebude schválený postup verejného obstarávania alebo uzatvorenie tejto zmluvy, táto zmluva sa dňom doručenia takéhoto stanoviska prijímateľovi ruší.
8. Zmluvné strany si uvedomujú, že táto zmluva, ako aj všetky jej prípadné dodatky, môžu byť zverejnené na webovom sídle Poskytovateľa finančných prostriedkov, ktorým je Ministerstvo investícií, regionálneho rozvoja a informatizácie Slovenskej republiky, pričom webové sídlo je www.swiss-contribution.sk.
9. Účastníci zmluvy týmto vyhlasujú, že táto zmluva zodpovedá ich slobodnej vôli, uzatvárajú ju dobrovoľne a na znak súhlasu s jej obsahom ju podpisujú.
10. Táto zmluva je zhotovená v 4-och vyhotoveniach, každá zmluvná strana obdržala zmluvu v 2 vyhotoveniach, z ktorého každá má platnosť originálu.
11. Nedeliteľnou súčasťou tejto zmluvy sú prílohy:
Príloha č. 1:	Rozpočet/ocenený výkaz výmer zhotoviteľa
Príloha č. 2:	Zoznam subdodávateľov zhotoviteľa/čestné vyhlásenie zhotoviteľa, že na vykonanie diela nebudú využití subdodávatelia
Príloha č. 3:	Vecný a časový harmonogram realizácie stavebných prác (predloží úspešný uchádzač ku podpisu zmluvy)
Príloha č.4 Návrh uchádzača na plnenie kritérií


	Objednávateľ
	Zhotoviteľ

	V Martine, dňa ..........................
	V ........................... dňa .........................

	

................................................................
podpis a pečiatka

	

................................................................
podpis a pečiatka

	
	




[image: Obrázok, na ktorom je logo, symbol, značka, emblém

Obsah vygenerovaný pomocou AI môže byť nesprávny.]



Správa Národného parku Veľká Fatra so sídlom v Martine   
P.O Hviezdoslava 73/38   |   036 01 Martin 
tel.: +421 43 428 45 03   |   npvelkafatra.sk 
IČO: 54 435 366   |   DIČ: 2121708655   |   IBAN:  SK49 8180 0000 0070 0067 5245
Rozpočet/ocenený výkaz výmer zhotoviteľa 
Samostatný súbor Excel

Uchádzač pre každú  položku uvedie svoj návrh ceny. Formulár „Rozpočet“ bude prílohou Zmluvy o dielo s úspešným uchádzačom.

Uchádzač vyplní rozpočet v tabuľkovom editore Excel a v ponuke ho predloží vo formáte XLS/XLSX (bez podpisu a pečiatky) a zároveň vo formáte PDF (sken podpísaného a opečiatkovaného dokumentu). 

Predmet zákazky v celom rozsahu je opísaný tak, aby bol presne a zrozumiteľne špecifikovaný. Ak vo Výzve na predkladanie ponúk, projektovej dokumentácii, vo výkaze výmer alebo ktorejkoľvek inej sprievodnej dokumentácii poskytnutej verejným obstarávateľom/objednávateľom slovné označenie,  niektorý z použitých parametrov alebo rozpätie parametrov identifikuje konkrétny typ výrobku, alebo výrobok konkrétneho výrobcu, verejný obstarávateľ/objednávateľ umožní nahradiť takýto výrobok ekvivalentným výrobkom alebo ekvivalentom technického riešenia pod podmienkou, že ekvivalentný výrobok alebo ekvivalentné technické riešenie bude spĺňať úžitkové, prevádzkové a funkčné charakteristiky, ktoré sú nevyhnutné na zabezpečenie účelu, na ktoré sú uvedené určené. Pri výrobkoch, príslušenstvách konkrétnej značky, uchádzač môže predložiť aj ekvivalenty inej značky v rovnakej alebo vyššej kvalite.
 
Ak uchádzač plánuje použiť ekvivalentné výrobky, predloží v ponuke „Zoznam ponúkaných  ekvivalentných položiek“ 



















ZOZNAM PONÚKANÝCH EKVIVALENTNÝCH POLOŽIEK

Dolu podpísaný zástupca uchádzača týmto vyhlasujem, že pri  plnení vyššie uvedenej zákazky:


NEBUDEM VYUŽÍVAŤ ekvivalentné výrobky a celé Dielo budem realizovať podľa Zadania predloženého verejným obstarávateľom/objednávateľom v Súťažných podkladoch *
*Nehodiace sa prečiarknuť


BUDEM VYUŽÍVAŤ ekvivalentné výrobky a za týmto účelom predkladám nižšie v tabuľke zoznam ekvivalentných výrobkov vrátane dokladov k preukázaniu požadovaných technických a funkčných parametrov navrhnutých ekvivalentných výrobkov*.
*Nehodiace sa prečiarknuť


	Objekt, časť
	Por. číslo položky
	Kód položky
	Pôvodný popis položky uvedený vo Výkaze výmer
	Nový popis položky (navrhovaný ekvivalent) 
	Popis parametrov navrhovaného ekvivalentu

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	




Príloha:
Na preukázanie požadovaných technických a funkčných vlastností ekvivalentných výrobkov predkladám  technické listy, vyhlásenia o zhode, podrobnú špecifikáciu a pod..




V ……………….…….., dňa ....................	    	...................................................................                                                       

uviesť miesto a dátum podpisu                                        vypísať meno, priezvisko a funkciu
                                                                                       oprávnenej osoby uchádzača
  podpis + pečiatka (ak sa používa)


Príloha č. 2

ZOZNAM SUBDODÁVATEĽOV

Dolu podpísaný zástupca uchádzača týmto vyhlasujem, že pri  plnení vyššie uvedenej zákazky:
   
NEBUDEM VYUŽÍVAŤ SUBDODÁVKY A CELÉ PLNENIE ZABEZPEČÍM SÁM *
*Nehodiace sa prečiarknuť

BUDEM VYUŽÍVAŤ SUBDODÁVKY A NA TENTO ÚČEL UVÁDZAM údaje o subdodávateľoch*:
*Nehodiace sa prečiarknuť

Subdodávateľ č. 1

Obchodné meno: 		......................
Sídlo:			......................
Zastúpený:			......................
Adresa pobytu:		......................
Zapísaný:			......................
IČO: 			......................
DIČ:			......................
Tel.č.:			......................
e-mail:			......................

Predmet subdodávky: 	......................

Podiel subdodávky v %:	......................
	
v prípade viacerých subdodávateľov doplňte vyššie uvedené údaje pre každého subdodávateľa



V ……………….…….., dňa ....................	    	...................................................................                                                       



uviesť miesto a dátum podpisu                                        vypísať meno, priezvisko a funkciu
oprávnenej osoby uchádzača
  podpis + pečiatka (ak sa používa)

Príloha č. 3

ČASOVÝ HARMONOGRAM REALIZÁCIE PROJEKTU
predkladá úspešný uchádzač ku podpisu zmluvy
Samostatná príloha vo formáte .PDF

